รัฐบาลไทย-ข่าวทำเนียบรัฐบาล-นายกฯ ประชุมบอร์ด คนร. มอบนโยบายให้รัฐวิสาหกิจมุ่งพัฒนา/แก้ไขปัญหาองค์กร เพื่อความมั่นคง ยั่งยืน เป็นประโยชน์ต่อประเทศ กำชับเร่งดำเนินการแก้ไขปัญหาองค์กรให้เป็นไปตามแผน
วันพฤหัสบดีที่ 26 มกราคม 2566
26/01/2566
นายกฯ ประชุมบอร์ด คนร. มอบนโยบายให้รัฐวิสาหกิจมุ่งพัฒนา/แก้ไขปัญหาองค์กร เพื่อความมั่นคง ยั่งยืน เป็นประโยชน์ต่อประเทศ กําชับเร่งดําเนินการแก้ไขปัญหาองค์กรให้เป็นไปตามแผน
นายกฯ ประชุมบอร์ด คนร. มอบนโยบายให้รัฐวิสาหกิจมุ่งพัฒนา/แก้ไขปัญหาองค์กร เพื่อความมั่นคง ยั่งยืน เป็นประโยชน์ต่อประเทศ กําชับเร่งดําเนินการแก้ไขปัญหาองค์กรให้เป็นไปตามแผน และเห็นผลอย่างเป็นรูปธรรม
วันนี้ (26 ม.ค. 66) เวลา 09.00 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายรัฐวิสาหกิจ (คนร.) ครั้งที่ 1/2566 ณ ตึกภักดีบดินทร์ ทําเนียบรัฐบาล และผ่านสื่ออิเล็กทรอนิกส์ โดยมี นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน นายอาคม เติมพิทยาไพสิฐ รัฐมนตรีว่าการกระทรวงการคลัง นายศักดิ์สยาม ชิดชอบ รัฐมนตรีว่าการกระทรวงคมนาคม และผู้ที่เกี่ยวข้องเข้าร่วมการประชุม นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี สรุปสาระสําคัญดังนี้
นายกรัฐมนตรีกล่าวว่า การประชุมบอร์ด คนร. วันนี้เพื่อเดินหน้าดําเนินการเกี่ยวกับเรื่องการพัฒนารัฐวิสาหกิจ ที่มีหลายอย่างต้องปรับปรุงแก้ไข ขณะที่หลายอย่างที่ดีอยู่แล้วก็ขอให้ช่วยกันทําให้ดีขึ้นไปเรื่อย ๆ โดยในเรื่องรายงานผลการประเมินผลการดําเนินงานรัฐวิสาหกิจ ประจําปีบัญชี 2564 นายกรัฐมนตรีฝากให้คณะกรรมการประเมินผลได้มีคําแนะนําเพื่อให้คณะกรรมการบริหารทุกหน่วยงานไปพิจารณาปรับเปลี่ยนยุทธศาสตร์ในแต่ละระยะ ให้ทันกับสถานการณ์ภายนอก เพราะหลายอย่างถึงแม้ได้มีการสั่งการไปแล้ว มีการปรับปรุงพัฒนาไปแล้ว แต่ก็ยังไม่ทันกับเหตุการณ์ ไม่ทันเวลา โดยขอกําชับให้คณะกรรมการประเมินผล และบอร์ดบริหารหน่วยงานต่าง ๆ ได้ร่วมมือกันแก้ปัญหาให้เร็วที่สุด ร่วมกันขับเคลื่อนช่วยกันทําให้ดีที่สุด
นายกรัฐมนตรีกล่าวถึงการแก้ไขปัญหารัฐวิสาหกิจ ขอให้รัฐวิสาหกิจได้ดําเนินการตามข้อเสนอแก้ไขปัญหาต่าง ๆ ให้ลุล่วงโดยเร็ว และให้มีการรายงานความก้าวหน้าในแต่ละเรื่อง โดยในการแก้ไขปัญหาต้องมองว่าวันนี้ทําได้แค่ไหน ปัญหายังอยู่ตรงไหนอีก และจะแก้ไขปัญหานั้นได้อย่างไร จะมีนโยบายใหม่ในการเดินหน้าไปอย่างไรเพื่อตอบสนองเรื่องรายได้ เรื่องการบริหาร และเรื่องความก้าวหน้าของรัฐวิสาหกิจที่ยังมีปัญหาอยู่ เพื่อให้สังคมและประชาชนเกิดความเชื่อมั่น ไว้วางใจในการทํางานและการลงทุนของรัฐวิสาหกิจ พร้อมกับนายกรัฐมนตรีย้ําให้บอร์ด คนร. นําข้อสังเกตและผลสรุปการประชุมวันนี้ไปดําเนินการขับเคลื่อนให้ทุกประเด็นต้องมีการเปลี่ยนแปลง และต้องมีการดําเนินการในลักษณะที่ไม่ใช่แบบเดิม ๆ ให้สามารถนําไปสู่การปฏิบัติที่เป็นรูปธรรม ดําเนินการให้เกิดผลสําเร็จให้ได้ ทั้งนี้ การที่จะพลิกฟื้นองค์กรต่าง ๆ ขึ้นมาให้สําเร็จได้ ต้องอาศัยความร่วมมือจากทุกฝ่าย ทั้งคณะกรรมการ บอร์ด CEO ผู้บริหารและพนักงาน
“นายกรัฐมนตรีสั่งการให้คณะอนุกรรมการแก้ไขปัญหาฯ บอร์ด คนร. CEO และพนักงาน ร่วมกันปรับปรุงแผนพลิกฟื้นองค์กรให้แล้วเสร็จโดยเร็ว มีการกําหนดเป้าหมายในการขับเคลื่อนและแก้ไขปัญหาองค์กรในระยะสั้น ระยะปานกลาง ระยะยาว ให้ชัดเจน โดยระยะสั้นให้เน้นการดําเนินการที่เห็นผลเป็นรูปธรรมได้ การเพิ่มรายได้ การปรับปรุงภาพลักษณ์ การลดต้นทุน ที่ต้องคํานึงถึงสถานการณ์โลก พิจารณากําหนดมาตรการสร้างแรงจูงใจและลงโทษให้กับรัฐวิสาหกิจแต่ละแห่งด้วย โดยทุกคนต้องช่วยกันทําเพื่อประเทศ” นายอนุชาฯ กล่าว
ทั้งนี้ ที่ประชุม คนร. ได้พิจารณาในเรื่องต่าง ๆ โดยสรุปผลการประชุมที่สําคัญได้ดังนี้
1. ด้วยแผนพัฒนารัฐวิสาหกิจ พ.ศ. 2566-2570 มีผลบังคับใช้แล้ว ส่งผลให้กระทรวงเจ้าสังกัด
และรัฐวิสาหกิจต้องจัดทําแผนวิสาหกิจระยะ 5 ปี และแผนปฏิบัติการประจําปี เพื่อกําหนดทิศทางการดําเนินงานที่สอดคล้องกับแผนพัฒนาดังกล่าว ให้บรรลุวัตถุประสงค์และเป้าหมายของยุทธศาสตร์ชาติต่อไป โดย คนร. ได้กําชับให้มีการติดตามการดําเนินการตามแผนดังกล่าวให้เป็นไปตามวัตถุประสงค์ โดยขอให้ทุกฝ่ายที่เกี่ยวข้อง ได้แก่ กระทรวงเจ้าสังกัด คณะกรรมการรัฐวิสาหกิจ ฝ่ายบริหารและพนักงานรัฐวิสาหกิจร่วมกันกําหนดเป้าหมายในการพัฒนาและขับเคลื่อน อาทิ การปรับตัวให้เข้ากับสถานการณ์โลกที่เปลี่ยนแปลงไป การเพิ่มรายได้ การปรับปรุงภาพลักษณ์ การลดต้นทุน การลงทุนและพัฒนาที่ให้ความสําคัญกับสิ่งแวดล้อม ใช้ประโยชน์ในทรัพย์สินที่มีให้เกิดประโยชน์สูงสุด การร่วมมือกันระหว่างรัฐวิสาหกิจ เป็นต้น เพื่อให้รัฐวิสาหกิจมีความมั่นคง เข้มแข็ง และเป็นประโยชน์ต่อประเทศต่อไป
2. คนร. รับทราบผลการประเมินผลการดําเนินงานรัฐวิสาหกิจ ประจําปีบัญชี 2564 ตามระบบประเมินผลฯ จํานวน 52 แห่ง โดยในภาพรวมรัฐวิสาหกิจมีผลการดําเนินงานและการบริหารจัดการองค์กรดีขึ้น โดย คนร. มีข้อสังเกตให้ผู้ที่เกี่ยวข้องนําปัจจัยต่าง ๆ ไปพิจารณาจัดทําแผนงานและจัดลําดับความสําคัญ รวมถึงกําหนดตัวชี้วัดให้มีความเหมาะสมยิ่งขึ้น อาทิ ผลกระทบจากสถานการณ์ COVID-19 การเปลี่ยนแปลงทางเทคโนโลยี การพัฒนาระบบฐานข้อมูล การพัฒนาเศรษฐกิจชีวภาพ BCG Model รวมถึงการร่วมมือกันระหว่างรัฐวิสาหกิจ โดยให้มีการกํากับติดตามการดําเนินงานของรัฐวิสาหกิจอย่างใกล้ชิด เพื่อให้สามารถกําหนดมาตรการสนับสนุน แก้ไข หรือแนวทางการปรับตัวให้ทันต่อสถานการณ์ได้อย่างทันท่วงที และส่งผลให้การดําเนินงานของรัฐวิสาหกิจมีประสิทธิภาพและประสิทธิผลดีขึ้น ซึ่งจะส่งผลต่อการขับเคลื่อนประเทศต่อไป
3. การดําเนินการแก้ไขปัญหาองค์กรของรัฐวิสาหกิจทั้ง 6 แห่ง ได้แก่ การรถไฟแห่งประเทศไทย องค์การขนส่งมวลชนกรุงเทพ บริษัท โทรคมนาคมแห่งชาติ จํากัด (มหาชน) บริษัท อสมท จํากัด (มหาชน) ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารอิสลามแห่งประเทศไทย มีความคืบหน้าในการดําเนินงานตามลําดับ ซึ่ง คนร. กําชับให้รัฐวิสาหกิจเร่งดําเนินการแก้ไขปัญหาองค์กรให้เป็นไปตามแผนและเห็นผลอย่างเป็นรูปธรรม โดยให้มีการกําหนดเป้าหมาย/มาตรการดําเนินงานในระยะต่าง ๆ ทั้งในระยะสั้น ระยะปานกลาง และระยะยาว เพื่อให้มีการติดตามและปรับปรุงแก้ไขได้ทันต่อสถานการณ์ รวมถึงเน้นการดําเนินงานที่เป็นประโยชน์กับประชาชนและประเทศชาติ พร้อมทั้งกําชับให้กระทรวงเจ้าสังกัดกํากับดูแลและรายงานความคืบหน้าต่อ คนร. อย่างต่อเนื่อง